P6_TA(2006)0492

Κατάσταση στη Γάζα

Ψήφισμα του Ευρωπαϊκού Κοινοβουλίου σχετικά με την κατάσταση στη Λωρίδα της Γάζας

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Μέση Ανατολή και ιδίως τα ψηφίσματα της 2ας Φεβρουαρίου 2006 σχετικά με το αποτέλεσμα των παλαιστινιακών εκλογών και την κατάσταση στην Ανατολική Ιερουσαλήμ [1], της 1ης Ιουνίου 2006 σχετικά με την ανθρωπιστική κρίση στα Παλαιστινιακά Εδάφη και το ρόλο της ΕΕ [2], και της 7ης Σεπτεμβρίου 2006 σχετικά με την κατάσταση στη Μέση Ανατολή [3],

- έχοντας υπόψη τις αποφάσεις αριθ. 242 (1967) και 338 (1973) του Συμβουλίου Ασφαλείας των Ηνωμένων Εθνών,

- έχοντας υπόψη τον "Οδικό χάρτη για την ειρήνη" του Κουαρτέτου της 30ής Απριλίου 2003,

- έχοντας υπόψη τα συμπεράσματα του Συμβουλίου Γενικών Υποθέσεων και Εξωτερικών Σχέσεων της 15ης Σεπτεμβρίου 2006, της 16ης και 17ης Οκτωβρίου 2006 και της 13ης Νοεμβρίου 2006,

- έχοντας υπόψη το άρθρο 103, παράγραφος 4, του Κανονισμού του,

A. εκτιμώντας ότι από τις ισραηλινές στρατιωτικές επιχειρήσεις στη Γάζα, από τον Ιούνιο του 2006, οι νεκροί υπερβαίνουν τους 350, μεταξύ δε αυτών περιλαμβάνονται και πολλοί άμαχοι, και ότι η ισραηλινή επίθεση στο Beit Hanun στις 8 Νοεμβρίου 2006 οδήγησε στο θάνατο 19 Παλαιστινίους, ως επί το πλείστον γυναίκες και παιδιά,

Β. εκφράζοντας βαθύτατη ανησυχία για το γεγονός ότι, εξαιτίας της εκτεταμένης καταστροφής δημόσιων εγκαταστάσεων και ιδιωτικών κατοικιών, της διάλυσης νοσοκομείων, κλινικών και σχολείων, της απαγόρευσης της πρόσβασης στην ύδρευση, τα τρόφιμα και τον ηλεκτρισμό, της καταστροφής γεωργικών εκτάσεων και του ολοσχερούς αποκλεισμού της Λωρίδας της Γάζας, η ανθρωπιστική κρίση έχει φθάσει σήμερα σε καταστροφικά επίπεδα,

Γ. εκτιμώντας ότι οι επιθέσεις έχουν ως άμεσο στόχο αγαθά μη στρατιωτικού χαρακτήρα και οι δυσανάλογες ή αδιάκριτες επιθέσεις κατά του άμαχου πληθυσμού αποτελούν κατάφωρη παραβίαση των θεμελιωδών δικαιωμάτων, όπως ορίζονται από το διεθνές δίκαιο και τις Συμβάσεις της Γενεύης,

Δ. έχοντας υπόψη τη δήλωση του ισραηλινού πρωθυπουργού Εχούντ Ολμέρτ, ο οποίος εξέφρασε την ανησυχία και τη θλίψη του για το γεγονός αυτό, το οποίο χαρακτήρισε "τεχνικό σφάλμα", στο Beit Hanun στις 8 Νοεμβρίου 2006, καθώς και την απόφαση του ισραηλινού στρατού να διεξαγάγει εσωτερικές ανακρίσεις,

Ε. εκτιμώντας ότι το δικαίωμα αυτοάμυνας ενός κράτους δεν μπορεί να δικαιολογήσει οποιαδήποτε δυσανάλογη ή αδιάκριτη χρήση βίας και ότι το διεθνές ανθρωπιστικό δίκαιο απαγορεύει αυστηρά επιθέσεις κατά αμάχων,

ΣΤ. εκτιμώντας ότι ο νέος κύκλος βιαιοτήτων απειλεί τις προσπάθειες του Προέδρου της Παλαιστινιακής Αρχής για το σχηματισμό νέας Παλαιστινιακής κυβέρνησης εθνικής ενότητας,

Ζ. εκτιμώντας ότι η διεθνής κοινότητα και η Ευρωπαϊκή Ένωση προσφέρουν σημαντική βοήθεια για την επίλυση της ανθρωπιστικής κρίσης στη Λωρίδα της Γάζας και τη Δυτική Όχθη, επισημαίνοντας όλως ιδιαιτέρως τον προσωρινό διεθνή μηχανισμό (ΠΔΜ), αλλά ότι αυτή η συνδρομή δεν μπορεί να καλύψει όλες τις ανάγκες,

Η. εκφράζοντας έντονη ανησυχία για τις επιπτώσεις του πρόσφατου διορισμού του Αβιγκντόρ Λίμπερμαν ως αναπληρωτή πρωθυπουργού του Ισραήλ,

Θ. εκτιμώντας ότι η ειρηνευτική διαδικασία στη Μέση Ανατολή βρίσκεται σε πολιτικό και διπλωματικό αδιέξοδο, παρά το γεγονός ότιη επίτευξη συνολικής και μόνιμης λύσης στην ισραηλινο-παλαιστινιακή διένεξη ενέχει ουσιαστική σημασία για την εδραίωση της ειρήνης και της ασφάλειας σε ολόκληρη την περιοχή,

Ι. λαμβάνοντας υπόψη ότι η Ευρωπαϊκή Ένωση, ως μέλος του Κουαρτέτου (το οποίο περιλαμβάνει επίσης τα Ηνωμένα Έθνη, τις Ηνωμένες Πολιτείες της Αμερικής και τη Ρωσία) φέρει ιδιαίτερη ευθύνη για την ειρήνη και την ασφάλεια στη Μέση Ανατολή, που αποτελεί γειτονική προς την Ευρώπη περιοχή, καθώς και ότι τα μέσα και οι μέθοδοι συντονισμού της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ) πρέπει, κατά συνέπεια, να βελτιωθούν, μεταξύ άλλων, μέσω της θέσπισης κοινής θέσης στο πλαίσιο της ΚΕΠΠΑ και με βάση τα άρθρα 15 και 16 της Συνθήκης για την Ευρωπαϊκή Ένωση,

1. εκφράζει τα συλλυπητήριά του και τη συμπάθειά του προς τις οικογένειες των θυμάτων του πρόσφατου βομβαρδισμού στο Beit Hanun και σε όλα τα άλλα αθώα θύματα·

2. εκφράζει τη βαθύτατη αγανάκτησή του για τις ισραηλινές στρατιωτικές επιχειρήσεις στο Beit Hanun και στη Λωρίδα της Γάζας και καταδικάζει την εκ μέρους του ισραηλινού στρατού χρήση δυσανάλογης δράσης η οποία υπονομεύει τις προσπάθειες έναρξης της ειρηνευτικής διαδικασίας·

3. καλεί την Ισραηλινή κυβέρνηση να τερματίσει πάραυτα τις στρατιωτικές επιχειρήσεις στη Λωρίδα της Γάζας και επιβεβαιώνει ότι δεν υπάρχει στρατιωτική λύση στην ισραηλοπαλαιστινική διένεξη·

4. καλεί τις παλαιστινιακές ένοπλες ομάδες να παύσουν την εκτόξευση πυραύλων προς το ισραηλινό έδαφος, η οποία συνιστά αδιάκριτη επίθεση και στοχεύει εσκεμμένα στους αμάχους, καθώς επίσης να τηρήσουν την εκεχειρία και να απόσχουν από περαιτέρω κλιμάκωση της διένεξης· καταδικάζει την πρόσφατη επίθεση με πυραύλους στο Sderot και τη δολοφονία αθώων ισραηλινών αμάχων·

5. εκφράζει τη βαθιά του ανησυχία για τις πιθανές σοβαρές συνέπειες της σημερινής κρίσης, συμπεριλαμβανομένων των περαιτέρω στρατιωτικών και τρομοκρατικών επιθέσεων, η οποία υπονομεύει την ευαίσθητη πολιτική κατάσταση στην περιοχή γενικότερα·

6. σημειώνει τη δέσμευση, με βέτο των Ηνωμένων Πολιτειών της Αμερικής, σχεδίου ψηφίσματος σχετικά με την κατάσταση στη Λωρίδα της Γάζας στο Συμβούλιο Ασφαλείας των ΗΕ και εκφράζει τη λύπη του για το γεγονός ότι η διεθνής κοινότητα δεν έλαβε σθεναρή και ξεκάθαρη θέση για την παρούσα κρίση·

7. καλεί την Κυβέρνηση των ΗΠΑ να επανεκτιμήσει το ρόλο της στο Κουαρτέτο και στην ισραηλοπαλαιστινιακή διένεξη με απώτερο στόχο την υποστήριξη του τερματισμού της βίας και ενός νέου και πραγματικού διαλόγου μεταξύ των εμπλεκομένων μερών·

8. καλεί το Συμβούλιο και τα κράτη μέλη να εγκρίνουν κοινή στάση, σύμφωνα με το άρθρο 15 της Συνθήκης ΕΕ, προκειμένου να εκτιμηθεί καταλλήλως η υφιστάμενη κατάσταση και να γίνουν σοβαρές προσπάθειες για την κατάπαυση των βιαιοτήτων και τη συμμετοχή των ενδιαφερομένων μερών στις διαπραγματεύσεις·

9. καλεί το Κουαρτέτο να δράσει πάραυτα για την επανάληψη των διαπραγματεύσεων με τα ενδιαφερόμενα μέρη και μεταξύ αυτών, και την πλήρη εφαρμογή όλων των τμημάτων του Οδικού Χάρτη· δηλώνει εκ νέου, στην συγκεκριμένη χρονική στιγμή, ότι η διευθέτηση της διένεξης στη Μέση Ανατολή θα είναι εφικτή μόνο με τη διαπραγμάτευση αποφασιστικής και οριστικής ειρηνευτικής συμφωνίας, όπως προβλέπεται στον Οδικό Χάρτη και χωρίς προγενέστερους όρους, η οποία θα βασίζεται στην ύπαρξη δύο δημοκρατικών, κυρίαρχων και βιώσιμων κρατών, που θα συμβιώνουν ειρηνικά στο πλαίσιο ασφαλών και αναγνωρισμένων διεθνών συνόρων, καθώς και ότι οι συνεχείς απώλειες αμάχων συνιστούν αφόρητη κατάσταση·

10. επαναλαμβάνει την άποψή του ότι η παρουσία πολυεθνικής δύναμης στο Λίβανο θα μπορούσε να ληφθεί ως πρότυπο και να ακολουθηθεί στη Λωρίδα της Γάζας και τη Δυτική Όχθη, προκειμένου να προστατευθεί ο άμαχος πληθυσμός και από τις δύο πλευρές· καλεί το Συμβούλιο να αναλάβει, εν τω μεταξύ, πρωτοβουλία για την αποστολή διεθνών στρατιωτικών παρατηρητών στη Λωρίδα της Γάζας και καλεί όλα τα μέρη να υποστηρίξουν αυτή την πρόταση και να συνεργασθούν πλήρως για την υλοποίησή της·

11. καλεί το Συμβούλιο να συγκαλέσει κατεπειγόντως το Συμβούλιο Σύνδεσης ΕΕ-Ισραήλ, προκειμένου να εκφράσει τη θέση της Ευρωπαϊκής Ένωσης μετά τις ισραηλινές στρατιωτικές επιχειρήσεις στη Λωρίδα της Γάζας, αποδίδοντας ιδιαίτερη προσοχή στην πλήρη συμμόρφωση στο άρθρο 2 της Συμφωνίας Σύνδεσης ΕΕ-Ισραήλ [4]·

12. καλεί το Συμβούλιο, στο πλαίσιο της Συμβούλιο Σύνδεσης ΕΕ-Παλαιστίνης [5], να αποταθεί στη νέα παλαιστινιακή κυβέρνηση εθνικής ενότητας προκειμένου αυτή να αντιμετωπίσει το ζήτημα της βίας και της ασφάλειας·

13. τονίζει ότι τα ανθρώπινα δικαιώματα θα πρέπει να γίνονται σεβαστά στο ακέραιο και ότι πρέπει να τερματιστούν πάραυτα οι παραβιάσεις του διεθνούς ανθρωπιστικού δικαίου στη Λωρίδα της Γάζας και τη Δυτική Όχθη·

14. υποστηρίζει τη δήλωση της Προεδρίας της ΕΕ που προτρέπει την ισραηλινή κυβέρνηση να θέσει τέρμα σε όλες τις προκλητικές δραστηριότητες στα παλαιστινιακά εδάφη, μεταξύ άλλων, στην ανέγερση οικισμών, την κατασκευή διαχωριστικού τείχους σε παλαιστινιακά εδάφη, τις άνευ διακρίσεων στρατιωτικές επιχειρήσεις και την καταστροφή παλαιστινιακών οικιών·

15. καλεί την Επιτροπή και τα κράτη μέλη να παράσχουν πρόσθετη ιατροφαρμακευτική βοήθεια στα παλαιστινιακά νοσοκομεία, ιδίως στη Λωρίδα της Γάζας·

16. χαιρετίζει τη συμφωνία που πέτυχε ο Πρόεδρος της Παλαιστινιακής Αρχής για την προώθηση εθνικού διαλόγου μεταξύ των παλαιστινιακών πολιτικών κομμάτων καθώς και τον διορισμό νέου Παλαιστίνιου Πρωθυπουργού για το σχηματισμό νέας Παλαιστινιακής κυβέρνησης, η οποία θα μπορούσε να ενεργήσει ως διαπραγματευτικός εταίρος για τη διεθνή κοινότητα· θεωρεί ότι αυτή η εξέλιξη μπορεί να οδηγήσει στην αποκατάσταση της οικονομικής ενίσχυσης προς την Παλαιστινιακή Αρχή·

17. καλεί το Συμβούλιο και την Επιτροπή να εξακολουθήσουν να εγγυώνται, από κοινού με τη διεθνή κοινότητα, την απαραίτητη ανθρωπιστική βοήθεια προς τον παλαιστινιακό πληθυσμό· απαιτεί να ενισχυθεί ο προσωρινός διεθνής μηχανισμός και να επεκταθεί από πλευράς διάρκειας και πόρων· καλεί κατεπειγόντως την Ισραηλινή Κυβέρνηση να συνεχίσει τη μεταφορά παλαιστινιακών φόρων και τελωνειακών εσόδων που έχει κατακρατήσει·

18. καλεί το Ισραήλ να άρει τον οικονομικό αποκλεισμό που έχει επιβάλει στη Λωρίδα της Γάζας, να διευκολύνει τις εμπορικές συναλλαγές μεταξύ των παλαιστινιακών εδαφών, του Ισραήλ και των παγκόσμιων εταίρων στο σύνολό τους, να προωθήσει την οικονομική ανάπτυξη στη Λωρίδα της Γάζας προς όφελος τόσο των Παλαιστινίων όσο και των ισραηλινών και να επιτρέψει τις μετακινήσεις ατόμων στη Ράφα, στο Κάρνι και σε άλλα σημεία διέλευσης των συνόρων στη Λωρίδα της Γάζας, τηρώντας τη συμφωνία για τις μετακινήσεις και σύμφωνα με την αποστολή συνδρομής της Ευρωπαϊκής· καλεί την ΕΕ να αναλάβει στο ακέραιο τις ευθύνες της για την εφαρμογή της εν λόγω συμφωνίας·

19. επαναλαμβάνει την έκκλησή του για άμεση ελευθέρωση των Παλαιστινίων υπουργών και νομοθετών που τελούν υπό ισραηλινή επιτήρηση και του απαχθέντος Ισραηλινού στρατιώτη·

20. καλεί το Συμβούλιο να καταβάλει κάθε δυνατή προσπάθεια για τη σύγκληση διεθνούς ειρηνευτικής διάσκεψης — όπως η Διάσκεψη της Μαδρίτης το 1991— προκειμένου να εξευρεθεί συνολική, διαρκής και βιώσιμη λύση στα προβλήματα της περιοχής βασισμένη στις σχετικές αποφάσεις του Συμβουλίου Ασφαλείας των Ηνωμένων Εθνών, και θεωρεί ότι πρέπει να απορριφθεί μια μονομερής προσέγγιση από οιοδήποτε εκ των ενδιαφερομένων μερών·

21. θεωρεί σημαντική τη συμμετοχή του Αραβικού Συνδέσμου σε αυτά τα πλαίσια, όπως επίσης θεωρεί ότι το "πρόγραμμα της Βηρυτού" του 2002, το οποίο συμφωνήθηκε από τις χώρες μέλη του Συνδέσμου Αραβικών Κρατών, και η πρωτοβουλία της Γενεύης του 2003, αποτελούν σημαντικές συμβολές στις διαπραγματεύσεις, οι οποίες θα πρέπει να ληφθούν δεόντως υπόψη·

22. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Ύπατο Εκπρόσωπο για την ΚΕΠΠΑ, στις κυβερνήσεις και τα κοινοβούλια των κρατών μελών, στον Γενικό Γραμματέα των Ηνωμένων Εθνών, στον Πρόεδρο της Παλαιστινιακής Αρχής, στο Παλαιστινιακό Νομοθετικό Συμβούλιο, στην κυβέρνηση του Ισραήλ και την Κνεσέτ, στις κυβερνήσεις των ΗΠΑ και της Ρωσικής Ομοσπονδίας και στον Γενικό Γραμματέα του Συνδέσμου Αραβικών Κρατών.

[1] Κείμενα που εγκρίθηκαν, P6_TA(2006)0041.

[2] Κείμενα που εγκρίθηκαν, P6_TA(2006)0237.

[3] Κείμενα που εγκρίθηκαν, P6_TA(2006)0348.

[4] ΕΕ L 147 της 21.6.2000, σ. 3.

[5] ΕΕ L 187 της 16.7.1997, σ. 1.

--------------------------------------------------